Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: Az 1990. évi XCI. törvény 96. § (1) bekezdése arról rendelkezik, hogy: „Az adóhatóság a bejelentésre, a bevallásra, az
Paragraph Index: 938

(2) bekezdése pedig kimondja, hogy: „E törvény alkalmazásában az (1) bekezdésben említett, kitöltött és az adózó által aláírt nyomtatvány, továbbá a gépi adathordozóról készült aláírt irat magánokiratnak minősül.” Az (5) bekezdés szerint az adóhatóság: „A nyomtatványokról, azok formájáról és tartalmáról az adóhatóság tájékoztatót tesz közzé.” Az önálló tevékenységet folytató magánszemélyek jövedelemadó-bevallásának kiegészítésére történő felhívással kapcsolatos egyes kérdéseket — köztük az érintett adózók kiválasztásának alapjául szolgáló, az egyes szakmákra, tevékenységekre vonatkozó jövedelemhatárokat — az 1996. év végén közzétett 7704/1996. (PK. 18.) irányelv határozza meg. IV. Megállapítások Az állami adóhatóság a fentiekben említett törvényi felhatalmazás alapján — az ellenőrzés lefolytatásához — jogszerűen igényel nyomtatványon kiegészítő adatokat azon önálló tevékenységet folytató magánszemélyektől, akiknek bevallott jövedelme nem éri el a mindenkori minimálbérre, a tevékenység gyakorlásának körülményeire, a területi és szakmai sajátosságokra figyelemmel — a pénzügyminiszteri irányelvben évente — kialakított összeghatárokat. E törvényi felhatalmazás csak általánosságban utal arra, hogy a nyilatkozatban milyen adatokról, milyen jövedelmeiről és felhasználásairól kell számot adnia az adózónak. Tételesen egyfelől csak az „adóévben szerzett összes jövedelem (bevétel)”, és a „bevallott jövedelme és egyéb forrása”, másfelől — felhasználási formaként — a kiadást, a ráfordítást, és befektetést nevesíti a törvény. Nincs jogszabályi felhatalmazás arra, hogy az adóhatóság az adózó polgároktól a közös háztartásban élőkre és/vagy az eltartott személyekre, valamint az adózó által is használt ingatlanok jellemzőire, vagy a járművek használatának jogcímére vonatkozó adatokat igényeljen. Az önálló tevékenységet folytató magánszemélyek 1996. évi jövedelemadó-bevallásának kiegészítését szolgáló Nyilatkozatban igényelt adatok egy része nem felel meg az adatvédelmi törvény előírásainak, mert egyrészt túlmutat az adózás rendjéről szóló törvény 60. § (7) bekezdésben meghatározott adatkezelési célon, másrészt az igényelt adatok nemcsak az adózó polgárra vonatkoznak. A Nyilatkozatban olyan kérdések szerepeltek, amelyekre nincs törvényi felhatalmazás, ugyanakkor olyanok nem, amelyek esetleg magyarázatul szolgálnának arra, hogy az adózó polgár miért a PM irányelvben meghatározott összeghatárnál kevesebb jövedelmet vallott be. Az adatfelvétel tisztességes módjára, a kezelt adatok pontos, teljes és időszerű voltára vonatkozó adatvédelmi törvényi előírást is sérti, hogy az adóhatóság a tárgyévet követően, azaz visszamenőlegesen ír elő a polgárok számára olyan részletes — nem csak az adózóra vonatkozó — adatszolgáltatási kötelezettséget, amelynek valóságtartalmát esetleg egy évvel később kell hitelt érdemlően igazolni. Adatvédelmi szempontból jogszerűnek a Nyilatkozatnak azon kérdései tekinthetők, amelyek csak az adózó személyéhez közvetlenül kapcsolódó kiadásokra, ráfordításokra, befektetésekre, valamint az adózó személyi jövedelemadó bevallásában nem szereplő bevételeire (egyéb forrásaira) vonatkoznak. Az adózás rendjéről szóló törvény pontatlan szabályozása (60. §) miatt olyan helyzet alakult ki, hogy az érintett polgárnak csak akkor van esélye a — számára több szempontból is hátrányos — adóbecslés elkerülésére, ha nemcsak a saját adatairól nyilatkozik, hanem információt ad az ún. „közös háztartás” néhány jellemzőjéről és kiadásairól. Az adóhatóság ugyanis csak ebben az esetben juthat olyan információkhoz, amelyek alapján valószínűsítheti, hogy az adózó bevallott jövedelme és egyéb forrása elégséges fedezetet nyújtott felhasználásaira. V. Ajánlás Az önálló tevékenységet folytató magánszemélyek 1996. évi jövedelemadó-bevallásának kiegészítését szolgáló Nyilatkozattal kapcsolatban — figyelemmel az előzményekre és a fenti megállapításokra — az alábbi ajánlást teszem: — Az önálló tevékenységet folytató magánszemélyek

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes